
Parlamentul  României

Camera  Deputaţilor

Comisia pentru Sănătate şi Familie           Bucureşti, 31 octombrie 2013 

                                                                      Nr.4c-8/214
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative privind abrogarea Legii  nr.220/2011 şi modificarea Legii nr.95/2006               (Plx 357/2013), trimisă Comisiei pentru sănătate şi familie spre dezbatere,  în fond, cu adresa nr. Plx 357 din 7 octombrie 2013.

În raport de obiectul şi conţinutul său, propunerea legislativă face parte din categoria legilor ordinare.
PREŞEDINTE,

                     Rodica NASSAR

Parlamentul  României

Camera  Deputaţilor
Comisia pentru Sănătate şi Familie           Bucureşti, 31 octombrie 2013 

                                                                     Nr.4c-8/214
R A P O R T  

asupra propunerii legislative privind abrogarea Legii 220/2011 şi modificarea Legii 95/2006
 (Plx 357/2013)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond, cu  propunerea legislativă  privind abrogarea Legii 220/2011 şi modificarea Legii 95/2006,  trimisă cu adresa nr. Plx 357 din 7 octombrie 2013.

Senatul, în calitate de primă Cameră sesizată, a respins propunerea legislativă în şedinţa din 1 octombrie 2013. 

Potrivit articolului 75 alineatele (1) şi (3) din Constituţia României, republicată, Camera Deputaţilor este Cameră decizională. 

În raport cu obiectul şi conţinutul său, propunerea legislativă face parte din categoria legilor ordinare. 

  La întocmirea prezentului raport Comisia a avut în vedere :

· avizul negativ al Consiliului Legislativ (nr.355 din 29.04.2013);

· avizul negativ al Consiliului Economic şi Social (nr.1159 din 18.04.2013);

· avizul negativ al Comisiei juridice, de disciplină şi imunităţi (nr.Plx 357 din 23.10.2013);

· punctul de vedere negativ al Ministerului Sănătăţii (nr.EN 4185 din 30.05.2013).

Propunerea legislativă  are ca obiect  de reglementare modificarea Legii nr.95/2006 privind reforma în domeniul sănătăţii, prin abrogarea, pe de o parte, a dispoziţiilor referitoare la coplată, prevăzute la art.80 lit.h) şi art.217 alin.(3) lit.k şi, pe de altă parte, a modificărilor instituite prin Legea nr.220/2011, urmărindu-se repunerea în situaţia anterioară intrării în vigoare a acestei din urmă legi.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 29 octombrie 2013. La lucrările comisiei au fost prezenţi 17 deputaţi din totalul de 17 membri.

La lucrările Comisiei a participat, în calitate de invitat, domnul Răzvan Vulcănescu – subsecretar de stat în cadrul Ministerului Sănătăţii.

În urma dezbaterilor, Comisia pentru sănătate şi familie a  hotărât, cu majoritate de voturi (1 abţinere),  respingerea propunerii legislative privind abrogarea Legii nr.220/2011 şi modificarea Legii 95/2006, din următoarele considerente:
- introducerea mecanismului de coplată (prin tichetul moderator) pentru sănătate, reprezintă una dintre principalele clauze ale angajamentului financiar, pe care Guvernul României l-a încheiat cu Fondul Monetar Internaţional şi Banca Mondială în anul 2009. Măsura introducerii coplăţii are drept scop creşterea resurselor financiare la nivelul sistemului care să conducă la cointeresarea furnizorilor din sistemul de sănătate pentru a asigura servicii eficiente şi de calitate, precum şi la alocarea mai judicioasă a fondurilor astfel rezultate, respectiv către acele segmente ale sistemului care sunt efectiv solicitate pentru acordarea serviciilor de îngrijire a sănătăţii;

- potrivit dispoziţiilor art.62 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, actul modificator, în speţă Legea nr.220/2011, s-a integrat de la data intrării sale în vigoare în corpul actului normativ de bază, respectiv al Legii nr.95/2006.
PREŞEDINTE,

Rodica NASSAR

